Hošea (Šarić)/Glava 10.
1 Bujan je čokot bio Izrael, kojega bi plodovi uspjeli. Ali što je više rastao broj plodova njegovih, to je više postavljao žrtvenika, što mu je bolje rodila zemlja, to je ljepše podizao stupove idolske. 

2 Razdijeljeno je srce njihovo. Sad će to okajati: žrtvenici njihovi porušit će se, idolski stupovi njihovi polomit će se! 

3 Tada će dakako reći: "Nemamo kralja, jer se nijesmo bojali Gospoda. I kralj - što bi on mogao učiniti za nas?" 

4 Oni govore samo riječi, kunu se lažno, sklapaju saveze: pravo cvate kao otrovno zelje u brazdama na njivi. 

5 Za bika u Bet-Avenu brinu se stanovnici Samarije. Jest, narod njegov žali za njim. Dršću za njega svećenici njegovi, zbog sjajnog blaga njegova, jer putuje od njega. 

6 I njega odvlače u Asiriju kao dar velikome kralju. Efraima će spopasti stid. Izrael će se osramotiti namjerama svojim. 

7 Bit će uništena Samarija. Kao komad drveta na vodi ode kralj njezin. 

8 Bit će opustošene visine nesretne, grijeh Izraelov. Trnje i drača buje na žrtvenicima njihovim, Gorama će govoriti: "Pokrijte nas!" Humovima: "Padnite na nas!" 

9 "Od dana Gibee traje grijeh Izraelov. Ondje su mi postali nevjerni. Neće li ih do Gibee tamo progoniti rat proti četi zločinaca? 

10 Tako dolazim ja i karam ih. Skupljaju se proti njima narodi, kad ih kaznim zbog dvojake krivnje njihove. 

11 Efraim je bio goveče poučljivo, što rado vrše. Zato mećem na lijepu šiju njegovu jaram i uprežem Efraima. Juda će orati, Jakov će drljati! 

12 Sijte u pravednosti, žanjite u ljubavi! Orite sebi krčevinu, jer je vrijeme da tražite Gospoda, da bi došao i podaždio vam pravednošću. 

13 Sijali ste opačinu, želi ste nesreću, jeli ste plod laži, jer si se pouzdao i u kola svoja, u mnoge ratnike svoje: 

14 Zato će se po gradovima tvojim razlijegati vreva ratna. Sve će se tvrđave tvoje razrušiti, kao što je Šalman razrušio Bet-Arbelu u dan bitke. Matere su bile razmrskane zajedno s djecom svojom. 

15 Tako je učinio vama Betel, zbog odurne zloće vaše bit će doskora posve uništen kralj Izraelov. 

Hošea (Šarić)